Vazirlar Mahkamasining “Harbiy-ma’muriy sektorlarni rivojlantirish jamg‘armasi mablag‘larini shakllantirish va ulardan foydalanish tartibini takomillashtirish to‘g‘risida” 2019-yil 10-avgustdagi 659-son qaroriga o‘zgartirish va qo‘shimchalar kiritish

Harbiy-ma’muriy sektorlarni rivojlantirish jamg‘armasi mablag‘laridan samarali foydalanish mexanizmini yanada takomillashtirish maqsadida Vazirlar Mahkamasi qaror qiladi: 
 1. Vazirlar Mahkamasining “Harbiy-ma’muriy sektorlarni rivojlantirish jamg‘armasi mablag‘larini shakllantirish va ulardan foydalanish tartibini takomillashtirish to‘g‘risida” 2019-yil 10-avgustdagi 659-son qaroriga ilovaga muvofiq o‘zgartirish va qo‘shimchalar kiritilsin. 
 2. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — O‘zbekiston Respublikasi iqtisodiy taraqqiyot va kambag‘allikni qisqartirish vaziri J.A. Qo‘chqorov va O‘zbekiston Respublikasi mudofaa vaziri B.N. Kurbanov zimmasiga yuklansin. 
 1. 2-bandda: 
 “a” kichik bandga “I — III choraklar yakunlari” so‘zlaridan keyin “, shuningdek, moliya yili yakunlariga ko‘ra hosil bo‘lgan bo‘sh qoldiqlar” so‘zlari qo‘shilsin; 
 “b” kichik bandga “mablag‘lar qoldiq holati” so‘zlaridan keyin “, shuningdek, daromadning oshirib bajarilgan prognoz ko‘rsatkichlari va moliya yili yakunlari bo‘yicha hosil bo‘lgan bo‘sh qoldiqlar yig‘indisi” so‘zlari qo‘shilsin; 
 2. ilovada: 
 3-bandda:
 ikkinchi xatboshi quyidagi tahrirda bayon qilinsin: 
 “O‘zbekiston Respublikasi Qurolli Kuchlarining harbiy qismlari, bo‘linmalari va muassasalarida rejalar (“yo‘l xaritalari”) tadbirlarini va boshqa muhim loyihalarni moliyalashtirish”; 
 yettinchi xatboshi quyidagi tahrirda bayon qilinsin:
 “seminarlar, davra suhbatlari, konferensiyalar, amaliy mashg‘ulotlar, sport musobaqalari, estafetalar, turnirlar, treninglar, yoshlarni tarbiyalash bo‘yicha tadbirlar (shu jumladan, amaliy va texnik turlar bo‘yicha to‘garaklar tashkil etish, qonun hujjatlarida belgilangan hollarda qo‘shimcha oziq-ovqat hamda kiyim-kechak va oyoq kiyim bilan ta’minlashni tashkil etish) shuningdek, madaniy-ommaviy va boshqa tantanali tadbirlarni tashkil etish va o‘tkazish”;
 7-bandning birinchi xatboshisidagi “yakunlari” so‘zi “, shuningdek, moliya yili yakunlariga ko‘ra hosil bo‘lgan bo‘sh qoldiqlar” so‘zlari bilan almashtirilsin.